CELEX: 32012R1149
Language: lt
Date: 2012-12-04 00:00:00
Title: 2012 m. gruodžio 4 d. Komisijos reglamentas (ES) Nr. 1149/2012, kuriuo dėl rozmarinų ekstrakto (E 392) naudojimo sausų makaronų įdaruose iš dalies keičiamas Europos Parlamento ir Tarybos reglamento (EB) Nr. 1333/2008 II priedas  Tekstas svarbus EEE

5.12.2012   
            
            
               LT
            
            
               Europos Sąjungos oficialusis leidinys
            
            
               L 333/40
            
         KOMISIJOS REGLAMENTAS (ES) Nr. 1149/2012
   2012 m. gruodžio 4 d.
   kuriuo dėl rozmarinų ekstrakto (E 392) naudojimo sausų makaronų įdaruose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               šis sąrašas gali būti iš dalies keičiamas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
            
         
               (3)
            
            
               pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus prašymą;
            
         
               (4)
            
            
               buvo pateiktas ir valstybėms narėms perduotas prašymas dėl leidimo rozmarinų ekstraktą (E 392) naudoti kaip antioksidantą sausų makaronų įdaruose;
            
         
               (5)
            
            
               antioksidantai – tai medžiagos, apsaugančios maistą nuo gedimo, kurį sukelia oksidacija, pavyzdžiui, riebalų gaižumo ir spalvos pakitimų. Sausų makaronų įdaruose naudojamas rozmarinų ekstraktas (E 392) pagerina riebalų ir aliejų stabilumą gaminyje (pavyzdžiui, augalinio aliejaus, mėsos riebalų, sūrio ir pieniškų ingredientų produktų) per visą produkto galiojimo laiką. Įdarytų sausų makaronų skonis išlieka stabilesnis, be jokių organoleptinių defektų ir poskonio, kuriuos sukelia riebalų oksidacija;
            
         
               (6)
            
            
               Europos maisto saugos tarnyba įvertino rozmarinų ekstrakto kaip maisto priedo naudojimą (3). Naudojant NOAEL nustatytas saugumo ribas, remiantis įvairiais tyrimais, kuriuose didžiausia tirta dozė paprastai buvo NOAEL (4), ir atsargiais suvartojimo su maistu vertinimais, padaryta išvada, kad mokslinėje nuomonėje aprašytas rozmarinų ekstrakto naudojimas siūlomoms reikmėms ir naudojamas kiekis nekels pavojaus saugai. Papildoma dozė, kuri būtų suvartojama ekstraktą naudojant pagal naują paskirtį sausų makaronų įdaruose, labai nepadidintų bendro suvartojamo kiekio. Todėl tikslinga leisti rozmarinų ekstraktą (E 392) naudoti kaip antioksidantą sausų makaronų įdaruose;
            
         
               (7)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas rozmarinų ekstraktą (E 392) naudoti kaip antioksidantą sausų makaronų įdaruose yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
            
         
               (8)
            
            
               laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (5), pereinamojo laikotarpio nuostatų, II priedas, kuriame pateikiamas Sąjungos maisto priedų, leistinų naudoti maisto produktuose, sąrašas ir jų naudojimo sąlygos, taikomas nuo 2013 m. birželio 1 d. Siekiant leisti rozmarinų ekstraktą (E 392) naudoti sausų makaronų įdaruose anksčiau, būtina nustatyti ankstesnę taikymo datą, susijusią su to maisto priedo naudojimu;
            
         
               (9)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 4 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  EMST leidinys (2008 m.) 721, p. 1–29.
   
      (4)  NOAEL (angl. k. No Observed Adverse Effect Level, liet. k. nepastebėto neigiamo poveikio riba) – tirtos medžiagos dozė ar koncentracija, kai nenustatytas neigiamas poveikis.
   
      (5)  OL L 295, 2011 11 12, p. 1.
   
      PRIEDAS
      Reglamento (EB) Nr. 1333/2008 II priedo E dalies maisto kategorijoje 06.4.5 „Makaronų (raviolių ir pan.) įdarai“:
      
                  a)
               
               
                  po įrašo E 200–203 įterpiamas toks įrašas:
                  
                               
                           
                           
                              „E 392
                           
                           
                              Rozmarinų ekstraktas
                           
                           
                              250
                           
                           
                              (41) (46)
                           
                           
                              Tik sausų makaronų įdaruose
                           
                           
                              Taikymo laikotarpis –
                              nuo 2012 m. gruodžio 25 d.“
                           
                        
            
                  b)
               
               
                  po (2) išnašos papildoma šiomis išnašomis:
                  
                              „(41):
                           
                           
                              Išreikšta pagal riebalų kiekį.
                           
                        
                              (46):
                           
                           
                              Išreikšta karnozolio ir karnozolio rūgšties bendru kiekiu.“